OpenLLM-France/wikimedia huggingface dataset:
# Limfadenectomia inguinofemoral

Una limfadenectomia inguinofemoral és un tractament quirúrgic per eliminar una metàstasis de ganglis limfàtics de l'engonal i del fèmur (inguinofemorals) que impliquen almenys tres ganglis limfàtics. Com que els càncers ginecològics es metastatitzen als ganglis limfàtics de l'engonal i del fèmur, aquesta és l'àrea que més preocupa pel tractament inicial. La malignitat es difon des dels ganglis limfàtics cap a la vulva, el clítoris i les glàndules de Bartholin, per això l'eliminació dels ganglis limfàtics té una prioritat superior a la retirada immediata d'un tumor petit i localitzat. Poden sorgir complicacions, com la curació tardana de les ferides, el desenvolupament de limfocels, sagnats, formació de coàguls sanguinis, i disminució de la sensació a l'interior de la cuixa, probablement causada per una lesió de la branca genital del nervi genitofemoral.

## Referències

* ↑ Wallwiener, D. & Becker, S. & Beckmann, M. & Brucker, S. & Friese, K. & Isaacson, K. & Jonat, W. & Wattiez, A. (2014). 6.3 Surgical Techniques. Atlas of Gynecologic Surgery. Online textbook, n.p. Retrieved February 3, 2018
* ↑ «What does Inguinofemoral Lymphadenectomy mean? Definition, meaning and sense (The Titi Tudorancea Encyclopedia)» (en anglès). Tititudorancea.
* ↑ «NCI Dictionary of Cancer Terms» (en anglès). National Cancer Institute.
# Cercier

Cercier és un municipi francès del departament de l'Alta Savoia i la regió d'Alvèrnia-Roine-Alps.
# Fáskrúðsfjörður

Fáskrúðsfjörður (també conegut com a Buðir) és un poble d'Islàndia que forma part del municipi de Fjarðabyggð i que es troba en el fiord homònim de la regió d'Austurland, a l'est de l'illa. L'any 2013, el poble tenia 654 habitants.

## Història

Aquest poble va acollir els mariners francesos que venien a pescar a les costes islandeses en un període que es va estendre des del segle xix fins al 1914. El poble compta amb un museu que recorda els lligams franco-islandesos locals. Els senyals de tràfic estan en tots dos idiomes: l'islandès i el francès. Entre 4000 i 5000 mariners francesos pescaven cada hivern a Islàndia.
Faskrudsfördur era un fiord on els pescadors francesos es trobaven amb una nau d'avituallament que venia directament de França, que els lliurava el correu, material, provisions i sal per tal de continuar la temporada de pesca. Aquest vaixell retornava el peix de la primera tanda de pesca a França. Aquesta pràctica va ser prohibida posteriorment per les autoritats daneses per limitar la durada i les captures de les goletes durant la temporada de pesca.

## Demografia

La següent taula mostra l'evolució de la població de Fáskrúðsfjörður en els últims anys:
Evolució de la població des de 1991 :
| Any | 1991 | 1996 | 2001 | 2004 | 2005 | 2006 | 2007 | 2008 | 2011 | 2012 | 2013 |
| Població | 757 | 657 | 570 | 613 | 623 | 611 | 674 | 697 | 660 | 662 | 654 |

## Galeria

* Hivern a Fáskrúðsfjörður
* Restaurant Café Sumarlína
* Vista panoràmica a prop de Fáskrúðsfjörður
* Est de Fáskrúðsfjörður
* Vistes del port
* Skrúður, una illa rocosa propera a Fáskrúðsfjörður

## Referències

* 1 2 Parnell, Fran; Etain O'Carroll. Lonely Planet Iceland, Lonely Planet.
* ↑ /Extret del diari Islandais Morgunbladid, 27 de juny de 1982
* ↑ (anglès) Segons l'Institut Islandès d'Estadística Hagstofa Íslands
# Deodoro

Deodoro és un barri de la zona oest de la ciutat de Rio de Janeiro, a Brasil.
Deodoro és un barri de classe mitjana, amb un IDH de 0,856 l'any 2000, classificant-se així 50è al rànquing dels barris més desenvolupats de Rio. Els seus barris veïns són Vila Militar, Campo dos Afonsos, Marechal Hermes, Guadalupe i Ricardo de Albuquerque.
El barri és travessat per una línia de ferrocarril, i té una dels més grans estacions ferroviàries de la ciutat. L'estació va ser inaugurada l'any 1859 amb el nom de Sapopemba, abans de prendre el nom de Deodoro en homenatge al primer president de la República dels Estats Units de Brasil, el mariscal Manuel Deodoro da Fonseca.

## Referències

* ↑ «Bairro Deodoro RJ em 2020 | Hermes da fonseca, Mapa de localização, Índice de desenvolvimento humano» (en anglès). [Consulta: 27 agost 2020].
* ↑ «Bairros do Rio» (en portuguès). [Consulta: 3 octubre 2020].
* ↑ «Estabelece a denominação, a codificação e a delimitação dos bairros da Cidade do Rio de Janeiro» (en portuguès). Decreto nº 3.158, de 23 de julho de 1981: Prefeitura do Rio de Janeiro - Secretaria Municipal de Urbanismo. [Consulta: 3 octubre 2020].
* ↑ «IDH dos bairros da cidade do Rio de Janeiro - WikiRio» (en portuguès). www.wikirio.com.br. [Consulta: 28 octubre 2020].
* ↑ «IDS RIO BAIRROS 2000» (en portuguès). [Consulta: 28 octubre 2020].
* ↑ «Fonseca, Manuel Deodoro da (1827-1895). » MCNBiografias.com». [Consulta: 27 agost 2020].

## Enllaços externs

* (portuguès) Lloc oficial de la ciutat

## Bibliografia

* Coarcy, Vivaldo. Itatiaia. Memória da Cidade do Rio de Janeiro (en portuguès), 1988, p. 401. ISBN 85-319-0221-5.
# Dia Mundial del Patrimoni Audiovisual

L'Assemblea General de les Nacions Unides cada any el 27 d'octubre celebra el Dia Mundial del Patrimoni Audiovisual. El 2005 la Conferència General de la UNESCO, a la seva 33a reunió, va aprovar la Resolució 33 C/53 per la qual es va proclamar el 27 d'octubre de cada any Dia Mundial del Patrimoni Audiovisual per commemorar l'aprovació de la seva 21a reunió (1980), de la Recomanació sobre la Salvaguarda i la Conservació de les Imatges en Moviment.

## Celebracions anteriors

| Any | Tema |
| 2015 | “Los archivos en situación de riesgo: proteger las identidades del mundo” (en castellà) |
| 2014 | «Los archivos en situación de riesgo; se puede hacer mucho más».(en castellà) |
| 2013 | «Preservar nuestro Patrimonio Audiovisual para las futuras generaciones». (en castellà) |
| 2012 | «Cuenta atrás para salvar el legado de la memoria audiovisual». (en castellà) |
| 2011 | «Patrimonio audiovisual: Ver, oír y aprender».(en castellà) |
| 2010 | «Salve sus colecciones audiovisuales y disfrútelas – ahora». (en castellà) |
| 2009 | «Un patrimonio evanescente – Nosotros podemos salvarlo».(en castellà) |
| 2008 | «El patrimonio audiovisual como testigo de la identidad cultural». (en castellà) |

## Referències

* ↑ Actas de la conferencia general: 21a reunión, Belgrado, 23 de septiembre - 28 de octubre de 1980 (Vol. I). 9789233019607: UNESCO, 1981 [Consulta: 27 octubre 2016].
* ↑ «Día Mundial del Patrimonio Audiovisual».

## Vegeu també

* Audiovisual

## Enllaços externs

* Lloc Oficial del Dia Mundial del Patrimoni Audiovisual
# Daniel Crosset

Daniel Crosset (Verviers, 8 d'octubre de 1967), més conegut com a Dany Crosset, és un ex-pilot de bicitrial i de trial belga. De ben petit va començar a triomfar en el trialsín, guanyant-ne la Copa d'Europa i 3 Campionats del Món entre 1985 i 1987. Un cop passat a la motocicleta, fou Campió de Bèlgica 8 anys consecutius (1988 a 1995), regnat que continuà tot seguit el seu germà Frederic Crosset en guanyar els 10 següents campionats belgues.

## Palmarès
### Trialsín

| Any | Categoria | C. del Món | C. d'Europa |
| 1985 | Juvenils | - | 1r |
| 1986 | Sènior | 1r | - |
| 1987 | Sènior | 1r | - |
| Total títols | Total títols | 3 | 1 |
* ↑ El 1986 fou també Campió scratch

### Trial

| Any | Motocicleta | C. del Món | C. de Bèlgica |
| 1988 | Merlin | 18è | 1r |
| 1989 | Gas Gas | 20è | 1r |
| 1990 | Aprilia | 20è | 1r |
| 1991 | Gas Gas | 15è | 1r |
| 1992 | Gas Gas | 18è | 1r |
| 1993 | Gas Gas | 19è | 1r |
| 1994 | Gas Gas | 21è | 1r |
| 1995 | Gas Gas | - | 1r |
| Total títols | Total títols | 0 | 8 |
* ↑ Al total de títols s'hi compten tots els campionats estatals o internacionals guanyats

## Referències

* ↑ «The rider... Crosset Daniel» (en anglès). trialonline.org. [Consulta: 15 desembre 2012].
* ↑ «Resultados» (en castellà). trialsin.es, 2012. Arxivat de l'original el 7 de març 2013. [Consulta: 27 setembre 2012].

## Enllaços externs

* Daniel Crosset - Lloc web oficial (francès)
* Imatge de Daniel Crosset fent trialsín cap a 1987 Arxivat 2011-12-11 a Wayback Machine.
# Dia Internacional de la Música

El Dia Internacional de la Música se celebra l'1 d'octubre, data en què la Unesco el va establir en 1975. L'objectiu, a través d'una proposta del director d'orquestra Yehudi Menuhin, era commemorar les diverses manifestacions de la música i la seva transcendència a nivell internacional.
Una altra proposta de celebració a nivell internacional és el Dia de la Música (anomenat Fête de la Músique originalment a França).

## Referències

* ↑ Volbrück, Nele «Estonia makes a global mark on International Music Day» (en anglès). Estonian World, 29-09-2016 [Consulta: 4 juliol 2021]. «Worldwide, 1 October is the date reserved for honouring the art of music – International Music Day.»
* ↑ Brown, Rachel «How to visit (some of) the world’s best music cities» (en anglès). National Geographic, 01-10-2018 [Consulta: 4 juliol 2021]. «In 1975, UNESCO’s International Music Council named October 1 International Music Day...»
* ↑ «International Music Day». International Music Council. [Consulta: 4 juliol 2021].
# Dia de la Fundació Nacional

El Dia de la Fundació Nacional (en japonès: 建国記念の日) (transliterat: kenkoku kinen-no-hi), és un dia festiu al Japó que se celebra anualment el dia 11 de febrer. En aquest dia els japonesos celebren la fundació de la nació i la família imperial per part del seu llegendari primer Emperador Jinmu.

## Història

Malgrat que la celebració de la fundació del Japó per l'Emperador Jinmu està dins de la història japonesa, el Dia de la Fundació Nacional no va esdevenir un dia festiu fins a gener de 1873, quan Japó va canviar el calendari lunisolar pel calendari gregorià. Els erudits japonesos van fer servir el nom Nihonshoki (en japonès: 日本書紀) per calcular la data exacta, que era el 11 de febrer de l'any 660 Abans de Crist. No obstant això, els historiadors no han trobat evidències d'aquesta data o de l'existència de l'emperador a part del Nihonshoki.
Originalment la data va ser anomenada Kigensetsu (en japonès: 紀元節) (en català: el dia de l'imperi). Es creu que l'Emperador Meiji va establir aquesta festivitat per reforçar la legitimitat de la família imperial després de l'abolició del Shogunat Tokugawa. Va comportar el fet que la llegenda de l'Emperador Jinmu i de la seva antecessora la deessa Amaterasu es relacionessin amb la família imperial i l'Emperador Meiji es va declarar com a governant legítim del Japó. Durant el Kigensetsu es realitzaven grans desfilades i festivals, i era considerada una de les quatre festivitats més importants del Japó. Donada la seva relació amb la noblesa japonesa, el Kigensetsu va ser abolit després de la Segona Guerra Mundial i va ser restablit amb el nom de Dia de la Fundació Nacional en 1966. Encara que s'han suprimit les referències a l'emperador, el Dia de la Fundació Nacional és un dia que s'expressa patriotisme i amor al país. Al contrari del Kigensetsu, les celebracions del Dia de la Fundació Nacional són relativament poc importants. Només s'inclou la hissada de banderes japoneses i la promoció dels valors ciutadans.
# Diada dels Raiers

La Diada dels Raiers es desenvolupa a la Pobla de Segur des del 1979 per a rememorar aquest antic ofici de raier dedicat al transport fluvial molt important a la Noguera Pallaresa. L'organització va a càrrec de l'Associació de Raiers de la Noguera Pallaresa, que amb la seva projecció internacional amb associacions similars van crear l'Associació Internacional de Raiers, que és com s'anomena l'entitat a principis del segle xxi.
La festa comença el dissabte al matí, a la Presa de Llania, uns cinc quilòmetres riu amunt, on té lloc el muntatge dels rais, seguint l’antiga i tradicional tècnica dels raiers pallaresos. Lliguen els troncs amb les redortes fetes de bedoll, fixen les remeres amb les quals governaran el rai i planten l'estatge on per protegir-ho de la mullena es penja el fato, és a dir la roba eixuta, el menjar i la bota de vi.
La tarda del dissabte està plena d'activitats relacionades amb els raiers, algunes d'elles es fan en el Museu dels Raiers al proper poble del Pont de Claverol. Coincidint de dates se celebra a la Pobla de Segur la Trobada de Música Tradicional al Pallars i tot el cap de setmana és ple de concerts, balls, tallers i altres activitats musicals que s'alternen i es complementen amb les activitats raieres. Al vespre del dissabte té lloc un sopar de cuina pallaresa en el qual s'homenatja a persones i institucions que col·laboren en el fet raier, lliurant-los la distinció Ganxa d'Or.
El diumenge al matí té lloc l'acte central de la festa amb el descens pel Noguera Pallaresa. Els raiers van a la Presa de Llania i dalt dels rais comencen el descens pel riu davant del nombrós públic. El trajecte és d'uns sis quilòmetres i durant tota la navegació les vores del riu són plenes de gent que els anima. Els raiers, vestits a l'antiga, es passen l'estona manejant el rem amb destresa per aconseguir que els rais naveguin sense embarrancar, sempre amb els peus molls per l'aigua del riu i el cap calent del sol. L'arribada a la Pobla de Segur és un esclat de música i de gresca. La diada culmina amb un dinar de germanor a la riba del riu que aplega més d'un miler de persones cada any.

## Referències

* 1 2 3 4 Gencat «Festa dels Raiers a La Pobla de Segur». Catàleg del Patrimoni Festiu de Catalunya, 2011 [Consulta: 9 abril 2014].
# Difracció d'electrons d'alta energia per reflexió

La difracció d'electrons d'alta energia per reflexió (amb acrònim anglès RHEED) és una tècnica utilitzada per caracteritzar la superfície de materials cristal·lins. Els sistemes RHEED només recullen informació de la capa superficial de la mostra, cosa que distingeix RHEED d'altres mètodes de caracterització de materials que també es basen en la difracció d'electrons d'alta energia. La microscòpia electrònica de transmissió, un altre mètode comú de difracció d'electrons, mostra la major part de la mostra a causa de la geometria del sistema. La difracció d'electrons de baixa energia (LEED) també és sensible a la superfície, però LEED aconsegueix la sensibilitat superficial mitjançant l'ús d'electrons de baixa energia.
Un sistema RHEED requereix una font d'electrons (pistola), una pantalla detector fotoluminescent i una mostra amb una superfície neta, tot i que els sistemes RHEED moderns tenen peces addicionals per optimitzar la tècnica. El canó d'electrons genera un feix d'electrons que colpeja la mostra amb un angle molt petit respecte a la superfície de la mostra. Els electrons incidents es difracten dels àtoms a la superfície de la mostra i una petita fracció dels electrons difractats interfereixen constructivament en angles específics i formen patrons regulars al detector. Els electrons interfereixen segons la posició dels àtoms a la superfície de la mostra, de manera que el patró de difracció al detector és una funció de la superfície de la mostra. La figura 1 mostra la configuració més bàsica d'un sistema RHEED.
A la configuració RHEED, només els àtoms de la superfície de la mostra contribueixen al patró RHEED. L'angle de mira dels electrons incidents els permet escapar de la major part de la mostra i arribar al detector. Els àtoms de la superfície de la mostra difracten (escampen) els electrons incidents a causa de les propietats ondulatòries dels electrons.

## Referències

* ↑ Ichimiya, Ayahiko; Cohen, Philip I. Reflection High-Energy Electron Diffraction (en anglès). https://www.cambridge.org.+ Cambridge: Cambridge University Press, 2004. ISBN 978-0-521-45373-8.
* ↑ Ichimiya A. Reflection High Energy Electron Diffraction (en anglès). https://books.google.com.+ Cambridge University Press: Cambridge, UK, 2004, p. 1,13,16,98,130,161. ISBN 0-521-45373-9.
* ↑ Horio Y; Hashimoto Y; Ichimaya A Appl. Surf. Sci., 100, 1996, pàg. 292–6. Bibcode: 1996ApSS..100..292H. DOI: 10.1016/0169-4332(96)00229-2.
* ↑ Braun W. Applied RHEED: Reflection High-Energy Electron Diffraction During Crystal Growth (en anglès). Springer-Verlag: Berlin, 1999, p. 14–17, 25, 75. ISBN 3-540-65199-3.
# Days Go By (cançó)

«Days Go By» és el vint-i-sisè senzill de la banda californiana The Offspring, el primer extret del seu novè àlbum d'estudi i homònim.
Dexter Holland va començar a compondre la cançó el 2009 sent una de les primeres cançons del nou àlbum de The Offspring, però fou una de les últimes a ser completada. Per Internet es poden veure diverses versions que va penjar la banda amb parts diferents, ja siguin el riff de guitarra, la tornada o algunes estrofes. Holland va explicar que la lletra està dedicada a les persones que han passat una mala època, inclòs ell mateix. En la lletra explica que no importa que et sentis molt malament perquè ningú t'ajudarà a aixecar-te, ho has de superar tu mateix i tenir l'esperança que ho aconseguiràs.
La cançó fou utilitzada en diversos anuncis i també destaca en la banda sonora del videojoc NHL 13 d'EA Sports i com a material descarregable dels videojocs musicals Rock Band 3 i Rock Band Blitz.

## Referències

* ↑ Graff, Gary. «The Offspring Still Fly as 'Days Go By' Rises on Rock Charts» (en anglès). Billboard, 21-05-2012. [Consulta: 8 maig 2016].
* ↑ «NHL 13» (en anglès). GiantBomb.com, 11-09-2012. [Consulta: 12 maig 2016].

## Enllaços externs

* Days Go By a Discogs (anglès)
# Dmitri Tolsténkov

Dmitri Tolsténkov (en rus Дмитрий Толстенков) o menys conegut com a Dmitrò Tolstiènkov (en ucrainès Дмитро Толстєнков) va ser un ciclista ucraïnès que es va especialitzar en la pista.
Del seu palmarès destaca una medalla de plata al Campionat del món de Persecució per equips fent equip amb Bohdan Bòndarev, Serhíi Matvèiev i Oleksandr Simonenko.

## Enllaços externs

* Fitxa a sitiodeciclismo.net
# Deer Trail

Deer Trail és una població dels Estats Units a l'estat de Colorado. Segons el cens del 2000 tenia 598 habitants.

## Demografia

Segons el cens del 2000, Deer Trail tenia 598 habitants, 247 habitatges, i 162 famílies. La densitat de població era de 230,9 habitants per km².
Dels 247 habitatges en un 33,6% hi vivien nens de menys de 18 anys, en un 53,8% hi vivien parelles casades, en un 8,9% dones solteres, i en un 34,4% no eren unitats familiars. En el 30,8% dels habitatges hi vivien persones soles el 15,4% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,42 i el nombre mitjà de persones que vivien en cada família era de 3,06.
Per edats la població es repartia de la següent manera: un 28,4% tenia menys de 18 anys, un 8,2% entre 18 i 24, un 28,1% entre 25 i 44, un 19,2% de 45 a 60 i un 16,1% 65 anys o més.
L'edat mediana era de 35 anys. Per cada 100 dones de 18 o més anys hi havia 99,1 homes.
La renda mediana per habitatge era de 30.481 $ i la renda mediana per família de 35.357 $. Els homes tenien una renda mediana de 31.324 $ mentre que les dones 21.750 $. La renda per capita de la població era de 16.000 $. Entorn del 3% de les famílies i el 5,5% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Deer Trail». American Fact Finder. Oficina del Cens dels Estats Units, 12-01-2010. Arxivat de l'original el 2020-02-15. [Consulta: 18 juliol 2010].
* ↑ «Geographic Comparison Table- Deer Trail». American Fact Finder. Oficina del Cens dels Estats Units, 12-01-2010. Arxivat de l'original el 2020-02-10. [Consulta: 18 juliol 2010].
# Domènec Farell i Valls

Domènec Farell i Valls (Barcelona, 27 de maig 1898 - Barcelona, 29 de desembre 1930) fou un periodista català.
Era membre del partit jaumí. Fou director del periòdic tradicionalista La Protesta, a més de redactor del setmanari La Trinchera i del diari El Correo Catalán.
L'any 1919 fou un dels fundadors dels Sindicats Lliures, amb altres jaumins i col·laboradors de La Trinchera com Josep Baró, Josep Bru, Estanislao Rico i d'altres.
Va succeir a Estanislao Rico en la direcció de La Protesta, successor de La Trinchera. Juntament amb Antoni Oliveres formava part del sector dirigent dels Sindicats Lliures de tendència catalanista oposat a la dictadura de Primo de Rivera i distanciat del grup predominant de Ramon Sales i Josep Bru, que en van col·laborar.
El 1926 La Protesta va ser tancada pel govern per causa d'una conspiració contra el règim d'un grup de jaumins vinculats al setmanari. Per un article publicat l'any 1927 en El Correo Catalán contra la dictadura, Farell va ser detingut i desterrat a Gerri de la Sal, la qual cosa va minvar molt la seva salut.
L'any 1929 va publicar un "Idearium" tradicionalista a la impremta del periòdic El Tradicionalista de València amb el pseudònim d'Heráclito. Fou també col·laborador del setmanari jaumí madrileny El Cruzado Español, aparegut aquell mateix any.
Després de la caiguda de la dictadura de Primo de Rivera, l'any 1930 va fer reaparèixer el setmanari La Trinchera, aquest cop enfrontat als Sindicats Lliures, i defensà l'autonomia per a Catalunya.
Va participar activament en els mítings carlins, i a l'octubre va pronunciar un apassionat discurs a Sant Feliu de Llobregat amb motiu de la inauguració del Casal Tradicionalista del Baix Llobregat. Va morir al desembre del mateix any.
Casat amb Isabel Coin Català va ser pare de Domènec i Carles Farell Coin.

## Obres

* Programa político. "Idearium" tradicionalista (València, 1929)

## Referències

* 1 2 «Ha sido desterrado al Pirineo de Lérida el redactor de "El Correo Catalán" Domingo Farell». Correo de Tortosa, 28-03-1927, pàg. 2.
* ↑ «esquela de Domenec Farell Valls». La Vanguardia, 30-12-1930, pàg. 3.
* ↑ Winston, Colin M. Workers and the Right in Spain, 1900-1936. Princeton University Press, 2014, p. 112. ISBN 0-691-05433-9.
* ↑ Winston, Colin M. The Catholic Right and Social Conflict in Catalonia, 1900-1936, vol 2. University of Wisconsin-Madison, 1982, p. 310.
* ↑ Ferrer i Dalmau, Melchor. Historia del tradicionalismo español, Vol. XXIX. Sevilla: Editorial Católica Española S.A., 1960, p. 176.
* ↑ «Inauguración del "Casal tradicionalista del Baix Llobregat"». El Cruzado Español, 31-10-1930, pàg. 5.
* ↑ «Información de Barcelona». El Liberal, 31-12-1930, pàg. 5.